შ ე მ ო დ გ ო მ ა

**(ნაწყვეტი)**

**I**

**უკვე ჩამოდგა ოქტომბერი; ტყემ უკვე მწრედ**

**ჩამოიბერტყა შერჩენილი ფოთოლი ტანზე,**

**გზა გაყინულა . . . დატრიალდა სიცივე გარედ,**

**ჯერ კიდევ ღელე მოჩხრიალებს წისქვილის ფშანზე.**

**ტბა კი შეკრულა . . . მეზობელი გაჭრილი არედ**

**ნადირობისთვის გამზადებული დამდგარი გზაზე,**

**აოხრებს ყანებს ნადირობის გიჟი ამბავი**

**და ტყეს აღვიძებს ძაღლის ყეფა აულაგმავი.**

**II**

**ეს ჩუმი დროა: გაზაფხულის არ მიყვარს წესი,**

**მომწყინდა სითბო. . . გაზაფხულზე მე ვხდები ავად,**

**იმღვრება სისხლი. . . გრძნობა-გონი მწუხარედ კვნესის,**

**ავი ზამთარი მირჩევნია მე თავისთავად.**

**კარგია თოვლი დაპენტილი . . . მთვარის ალერსი,**

**რჩეულთან ერთად ჩქარ მარხილით საქროლად წავალთ.**

**მას ტკბილად ათბობს მოსასხამი ბრწყინვალე ბეწვის,**

**მეხება ხელით, ცხელი ვნებით სხეული ეწვის.**

**III**

**ზამთარში ჩექმას ამოაკრავ გალესილ რკინას**

**და გაიჯერებ გულს გაყინულ სარკეზე ქროლვით,**

**დღესასწაულიც მოულოდნელ განგაშით ბრწყინავს,**

**მაგრამ კმარა კი; - ექვსი თვეა თოვლი და თოვლი.**

**ასე ყოფაში თავის უკვე მოსაწყენ ბინას**

**დატოვებს დათვიც. . . დასრულდება ცხოვრება გლოვით,**

**თუ არ დაეხსენ მარხილს ლამაზ ქალების წერეში,**

**ან თუ ბუხართან იჯექ მუდამ მოხრილი წელში.**

**IV**

**ლალის ზაფხულო! იქნებოდა ყოველმხრივ კარგი,**

**მაგრამ ვერ ვიტანთ ხვატს, მტვერს, კოღო-ბუზების კბენას,**

**გვაწამებს დიდად. . . იჩლუნგება ყოველი დარგი.**

**ვით მინდორს წვიმა, ენატრება წყალი მშრალ ენას,**

**მხოლოდ მას ვფიქრობ, სად მოვნახო სიგრილის მარგი,**

**მცხოვან ზამთარსაც მოვიგონებთ მოგვეცა ლხენა,**

**ის გავაცილეთ ცხელ ბლინებით, მჩქეფარე ღვინით**

**და ახლა აღაპს ბებრუხანას ვუხდით ნაყინვით.**

**V**

**ბევრს ეჯავრება შემოდგოის დღეების დათვლა,**

**მაგრამ, მკითველო, ჩემთვის იგი მშვენიერია,**

**ჩუმ სილამაზით შემოსილი ელვარებს ნათლად,**

**ხშირად ოჯახში ბავშვს დევნიან, თითქოს გერია,**

**მე კი ასეთი ბავშვი მიყვარს. - და ასე მართლა**

**წლის ყველა დროში Dშემოდგომა გულში წერია.**

**არის კეთილი - სიმაყე არა სჩვევია,**

**ჯიუტი ფიქრით მე მხოლოდ ის ამირჩევია.**

**VI**

**როგორ აგიხსნათ. იგი მომწონს ისევე სწორედ,**

**როგორც თქვენ ალბათ ჭლექიანი ვინმე ასული**

**ხანდახან მოგწონთ . . . ამართულა საფლავის ყორე -**

**თავის ბედს ელის სასიკვდილოდ შემოგარსული,**

**ოდნავ ღიმილი სახეს ისევ თუ შეასწორებს**

**და ვერ მიმხვდარა, რომ სამარე ელის ავსული,**

**სახეზე ვარდი სათამაშოდ შემოპარვია, -**

**მაგრამ დღეს ცოხცლობს და დილაზედ უკვე მკვდარია**

**VII**

**ნაღვლიანო დრო შემოდგომის, თავალთა მშვენება,**

**მე მომწონს შენი სილამაზე ყოველთვის ნაზი,**

**მიყვარს ბუნების ჭკნობა, ნელი გადაშენება,**

**მეწამულ ოქროსფრად მორთული ტყეების რამზი.**

**ტყის გრილი სუნთქვა, შემდეგ ქარის აღმოცენება,**

**მღელვარე ბურით დაფარული ცის ბნელი თასი;**

**ძუნწად მზის სხივის გამოჩენა, პირველი ყინვა,**

**დაშორებული თეთრი ზამთრის მუქარით გმინვა.**

**VIII**

**შემოდგომაზე აყვავდება კვლავ ჩემი გული;**

**მარგებელია ჩემთვის რუსული ყინვების ჰავა,**

**შეჩვეულ ყოფას ვუბრუნუდები ძველ სიყვარულით,**

**დამხევის, ძილის ვადა მოდის და ისევ წავა;**

**სხეულში სისხლი სიხალისით გადაღვარული**

**აღვიძებს სურვილს. . . სიჭაბუკე იღვიძებს მწვავედ,**

**გამოცოცხლება თვისებაა ხომ ორგანიზმის**

**(ბოდიში თქვენთან, პროზაულად ეს სიტყვა ისმის).**

**IX**

**ცხენს შემომგვრიან: საჯირითოს ვერ სწყდება თვალი,**

**ფაფარაყრილი მიმაქროლებს მინდობილ მხედარს,**

**ყინულზე თქრიალს გააჩაღებს ფოლადის ნალი,**

**ყინული სკდება, ბედაურის ვერ უძლებს ხედნას. . .**

**დღე დაიჭურა. მივიწყებულ ბუხარში ალი**

**ხან აინთება, ხან ჩაქრება - მუგუზალს ვხედავ,**

**და შემდეგ ბავშვურ გატაცებით ვკითხულობ რამეს,**

**ანდა ფიქრების გრძელ ქარავანს მივანდობ ღამეს.**

**X**

**და მავიწყდება ეს ქვეყანა. . . ტკბილ სიჩუმეში**

**ნეტარი აზრით განათდება ჩემი გონება,**

**გამოიღვიძებს პოეზია, ჩემი ნუგეში,**

**გულს ლირიული მღელვარება ეპატრონება:**

**დაფათურდება, აჟღერდება გულის უბეში**

**და დაიცლება თავისუფლად დიდ შთაგონებად,**

**გაჩნდება ამ დროს უხილავი სტუმრების ჯარი,**

**ჩემი ოცნების ასპარეზის კარებთან მდგარი.**

**XI**

**მაშინ გონება მღელვარებას განიცდის მაღალს,**

**მარდი რითმების შესამკობლად ფიქრებს ელიან,**

**პოეტის ხელი ელტვის კალამს, კალამი ქაღალდს,**

**წუთი და ლექსთა შეჩერება უკვე ძნელია.**

**ასეა, როცა სთვლემს ხომალდი ჩუმ ზღვაში ლაღად,**

**მაგრამ უეცრად მატროსები ამინდს შველიან,**

**დახსნეს თოკები - დაიწყებენ აფრები ჟღერას,**

**დაიძრა გემი, მქუხარ ტალღებს ზედიზედ სერავს.**

**1833**